O‘zbekiston Respublikasining Hisob palatasi to‘g‘risida

Ushbu Qonunning maqsadi O‘zbekiston Respublikasining Hisob palatasi faoliyatini tartibga solishdan iborat.
 O‘zbekiston Respublikasining Hisob palatasi to‘g‘risidagi qonunchilik ushbu Qonun va boshqa qonunchilik hujjatlaridan iboratdir.
 O‘zbekiston Respublikasining Hisob palatasi (bundan buyon matnda Hisob palatasi deb yuritiladi) davlat tashqi auditi va moliyaviy nazoratining oliy organidir.
 Hisob palatasi O‘zbekiston Respublikasining Davlat gerbi tasviri tushirilgan va davlat tilida o‘z nomi yozilgan muhrga ega bo‘ladi.
 Hisob palatasining asosiy vazifalari quyidagilardan iborat:
 O‘zbekiston Respublikasi Davlat budjeti to‘g‘risidagi qonun (bundan buyon matnda Davlat budjeti to‘g‘risidagi qonun deb yuritiladi) loyihasining, Qoraqalpog‘iston Respublikasi budjeti, viloyatlar va Toshkent shahar mahalliy budjetlari loyihalarining ekspertizasini hamda o‘rta muddatli davr uchun fiskal strategiya tahlilini o‘tkazish;
 qabul qilinayotgan davlat dasturlarining va hududiy dasturlarning moliyalashtirish manbalari bilan ta’minlanganligi auditini amalga oshirish;
 davlat xaridlari to‘g‘risidagi qonunchilik talablarining to‘g‘ri qo‘llanilishi ustidan davlat nazoratini amalga oshirish;
 budjet jarayonining ochiqligini ta’minlash tartibiga rioya etilishi ustidan nazoratni amalga oshirish;
 budjet tizimi budjetlariga va belgilangan tartibda tashkil etilgan boshqa jamg‘armalarga mablag‘lar tushumlarining to‘liqligini, shuningdek yashirin iqtisodiyotni qisqartirishga qaratilgan choralarning amalga oshirilishini o‘rganish hamda nazorat qilish;
 budjet tizimi budjetlarining va belgilangan tartibda tashkil etilgan boshqa jamg‘armalarning daromadlarini ko‘paytirish zaxiralarini aniqlash hamda safarbar qilish; 
 budjet tizimi budjetlarining va belgilangan tartibda tashkil etilgan boshqa jamg‘armalarning amalga oshirilayotgan xarajatlari samaradorligi hamda qonuniyligini auditdan o‘tkazish, bu xarajatlarni barcha darajalarda qisqartirish imkoniyatlarini aniqlash;
 budjet tizimi budjetlari mablag‘lari va davlat tomonidan mablag‘ jalb qilish hisobidan amalga oshirilayotgan investitsiya loyihalarining maqsadga muvofiqligi hamda asosliligini baholash; 
 soliq, bojxona va budjet to‘g‘risidagi qonunchilikni takomillashtirishga, tizimli qoidabuzarliklar sabablarini, shuningdek xalqaro tajribani umumlashtirish hamda o‘rganish orqali budjetni rejalashtirishning zamonaviy usullarini joriy etishga doir takliflar ishlab chiqish;
 O‘zbekiston Respublikasining respublika budjeti hamda Qoraqalpog‘iston Respublikasi budjeti, viloyatlar va Toshkent shahar mahalliy budjetlari o‘rtasidagi nisbatning maqbulligini, mahalliy davlat hokimiyati organlarining daromadlarga oid vakolatlari hamda xarajatlar bo‘yicha majburiyatlari chegaralanishining to‘g‘riligini baholash, ularning o‘zini o‘zi moliyaviy jihatdan yetarlicha ta’minlashiga doir takliflar ishlab chiqish;
 O‘zbekiston Respublikasi Prezidentining qarorlari va topshiriqlari to‘liq hamda o‘z vaqtida bajarilishi ustidan nazoratni tashkil etish va amalga oshirish;
 O‘zbekiston Respublikasining pul-kredit va valyuta siyosatini, O‘zbekiston Respublikasining aktivlari hamda majburiyatlari holatini, oltin-valyuta zaxiralarining boshqarilishini, shuningdek qimmatbaho metallar va qimmatbaho toshlar bilan amalga oshirilayotgan operatsiyalarni tashqi auditdan o‘tkazish.
 davlat boshqaruv organlarida, shuningdek ustav fondida (ustav kapitalida) davlat ulushi 50 foiz va undan ortiq bo‘lgan muassasa va tashkilotlarda korrupsiyaga qarshi kurashish bo‘yicha ichki nazorat tizimini joriy qilishga, shuningdek uning samarali faoliyat ko‘rsatishiga doir choralarning amalga oshirilishi ustidan nazorat qilish.
 Hisob palatasi faoliyatining asosiy prinsiplari qonuniylik, mustaqillik, xolislik, ochiqlik va shaffoflikdan iboratdir.
 Hisob palatasining mansabdor shaxslari o‘z faoliyatida O‘zbekiston Respublikasining Konstitutsiyasi, ushbu Qonun va boshqa qonunchilik hujjatlari talablariga so‘zsiz rioya etishi hamda ularni bajarishi shart.
 Qonun talablarini aniq bajarishdan va ularga rioya etishdan har qanday tarzda chekinish, buning sabablari qanday bo‘lishidan qat’i nazar, qonuniylikning buzilishidir va u belgilangan javobgarlikka sabab bo‘ladi.
 Hisob palatasi o‘z vakolatlarini har qanday davlat organlaridan, boshqa tashkilotlardan va ularning mansabdor shaxslaridan mustaqil ravishda, faqat qonunga bo‘ysungan holda amalga oshiradi. 
 Hisob palatasi faoliyatiga davlat organlarining, boshqa tashkilotlarning va ular mansabdor shaxslarining aralashuvi taqiqlanadi.
 Hisob palatasi faoliyatini tekshirish O‘zbekiston Respublikasi Prezidentining qaroriga binoan amalga oshiriladi.
 Hisob palatasi o‘z faoliyatini ishlarning haqiqiy holatini aniqlash orqali, Hisob palatasining mansabdor shaxslari tomonidan qabul qilinadigan qarorlarga subyektiv fikrlarning ta’sir qilishiga yo‘l qo‘ymagan holda amalga oshirishi shart.
 Hisob palatasi o‘z faoliyatini ochiq va shaffof tarzda, davlat organlari va boshqa tashkilotlar bilan hamkorlikda amalga oshiradi.
 Hisob palatasining faoliyati to‘g‘risidagi yillik hisobot O‘zbekiston Respublikasi Prezidentiga, O‘zbekiston Respublikasi Oliy Majlisi palatalariga taqdim etiladi va ommaviy axborot vositalarida e’lon qilinishi shart.
 Davlat budjeti to‘g‘risidagi qonun loyihasi va o‘rta muddatli davr uchun fiskal strategiya, shuningdek Davlat budjetining va davlat maqsadli jamg‘armalari budjetlarining ijrosi to‘g‘risidagi yillik hisobot yuzasidan Hisob palatasining xulosalari O‘zbekiston Respublikasi Vazirlar Mahkamasiga taqdim etilgan kundan e’tiboran o‘n kun ichida ommaviy axborot vositalarida e’lon qilinishi lozim.
 Hisob palatasi o‘z faoliyatida bevosita O‘zbekiston Respublikasi Prezidentiga bo‘ysunadi, Prezidentga, shuningdek O‘zbekiston Respublikasi Oliy Majlisi palatalariga hisobdordir.
 Hisob palatasining tuzilmasi va shtatlarining cheklangan soni O‘zbekiston Respublikasi Prezidenti tomonidan tasdiqlanadi.
 Hisob palatasi Hisob palatasining raisi, raisning birinchi o‘rinbosari va o‘rinbosarlaridan, shuningdek Hisob palatasining sho‘ba mudirlari, bosh inspektorlari, yetakchi inspektorlari, inspektorlari hamda yordamchi xodimlaridan iborat tarkibda tuziladi.
 Hisob palatasiga O‘zbekiston Respublikasi Prezidenti tomonidan lavozimga tayinlanadigan va lavozimidan ozod qilinadigan Hisob palatasining raisi rahbarlik qiladi. O‘zbekiston Respublikasi Prezidentining Hisob palatasi raisini lavozimga tayinlash va lavozimidan ozod qilish to‘g‘risidagi farmonlari O‘zbekiston Respublikasi Oliy Majlisi Senati tomonidan tasdiqlanadi.
 Hisob palatasi raisining birinchi o‘rinbosari va o‘rinbosarlari O‘zbekiston Respublikasi Prezidenti tomonidan lavozimga tayinlanadi hamda lavozimidan ozod qilinadi. 
 Hisob palatasining sho‘ba mudirlari, bosh inspektorlari, yetakchi inspektorlari va inspektorlari Hisob palatasi raisining taqdimnomasiga binoan O‘zbekiston Respublikasi Prezidenti tomonidan lavozimga tayinlanadi hamda lavozimidan ozod qilinadi.
 Hisob palatasining yordamchi xodimlari Hisob palatasi raisining taqdimnomasiga binoan O‘zbekiston Respublikasi Prezidenti Administratsiyasi rahbari tomonidan lavozimga tayinlanadi va lavozimidan ozod qilinadi.
 Hisob palatasining raisi:
 Hisob palatasi ishini tashkil etadi va uning faoliyatiga rahbarlikni amalga oshiradi;
 O‘zbekiston Respublikasi Prezidentiga, O‘zbekiston Respublikasi Oliy Majlisi palatalariga Hisob palatasining faoliyati to‘g‘risidagi yillik hisobotlarni taqdim etadi;
 O‘zbekiston Respublikasi Prezidentiga Hisob palatasining faoliyati to‘g‘risidagi, shu jumladan Davlat budjetiga tushumlarning to‘liqligi ta’minlanishiga doir axborotni tizimli asosda taqdim etadi;
 Hisob palatasi zimmasiga yuklatilgan vazifalar va vakolatlar doirasida nazoratni tashkil etish to‘g‘risida farmoyish qabul qiladi; 
 Hisob palatasi tomonidan qabul qilingan qarorlar ijrosi ustidan nazoratni tashkil etadi;
 O‘zbekiston Respublikasi Oliy Majlisi palatalari, ularning qo‘mitalari, komissiyalari va O‘zbekiston Respublikasi Oliy Majlisining Qonunchilik palatasidagi siyosiy partiyalar fraksiyalari majlislarida, shuningdek O‘zbekiston Respublikasi Vazirlar Mahkamasi majlislarida Hisob palatasi faoliyatiga taalluqli masalalarning ko‘rib chiqilishida ishtirok etadi;
 O‘zbekiston Respublikasi Konstitutsiyaviy sudining majlislarida ishtirok etishi, ko‘rib chiqish uchun masalalar kiritishi va ko‘rilayotgan masala yuzasidan fikr bildirishi mumkin;
 chet davlatlarning tegishli tashqi audit va moliyaviy nazorat organlari, xalqaro tashkilotlar hamda ularning vakolatxonalari bilan hamkorlik to‘g‘risida bitimlar tuzadi;
 Hisob palatasining mansabdor shaxslarini O‘zbekiston Respublikasi davlat mukofotlariga taqdim etadi.
 Hisob palatasi raisining birinchi o‘rinbosari va o‘rinbosarlari o‘z vakolatlarini qonunchilikka hamda O‘zbekiston Respublikasi Hisob palatasining Reglamentiga muvofiq amalga oshiradi.
 Hisob palatasining mansabdor shaxslari xizmat majburiyatlarini bajarishda quyidagi huquqlarga ega:
 O‘zbekiston Respublikasi Oliy Majlisi palatalari, ularning qo‘mitalari, komissiyalari va O‘zbekiston Respublikasi Oliy Majlisi Qonunchilik palatasidagi siyosiy partiyalar fraksiyalari, O‘zbekiston Respublikasi Vazirlar Mahkamasi majlislarida, ijro etuvchi hokimiyat organlari hay’atlarining va boshqa davlat organlarining majlislarida Hisob palatasi faoliyatiga taalluqli masalalar ko‘rib chiqilayotganda hozir bo‘lish;
 qonunchilikda boshqacha tartib nazarda tutilmagan bo‘lsa, nazorat obyektlarining hududlari va binolariga moneliksiz kirish, ularning hujjatlari hamda materiallaridan foydalanish, har qanday ishlab chiqarish, omborxona, savdo binolarini va boshqa binolarni ko‘zdan kechirish;
 qalbakilashtirish, soxtalashtirish, talon-toroj qilish hollari aniqlangan taqdirda hamda mazkur g‘ayriqonuniy harakatlarga chek qo‘yish uchun zarur hujjatlar va materiallarni qonunchilikda belgilangan cheklovlarni hisobga olgan holda olib qo‘yish, hujjatlarni ko‘zdan kechirish, olib qo‘yish dalolatnomalarini va olib qo‘yilgan hujjatlarning ro‘yxatini tuzish hamda zarurat bo‘lganda kassani, kassa xonalarini va xizmat xonalarini, omborlarni hamda arxivlarni muhrlash;
 davlat organlarining mansabdor shaxslariga so‘rovlar yuborish;
 nazorat obyektlarining mansabdor shaxslaridan nazoratni o‘tkazish chog‘ida aniqlangan qoidabuzarliklar faktlari yuzasidan yozma tushuntirishlar, shuningdek hujjatlarning zarur bo‘lgan tegishli tarzda tasdiqlangan ko‘chirma nusxalarini talab qilish va olish;
 nazorat obyektlarining moliya-xo‘jalik faoliyatiga taalluqli barcha zarur hujjatlar, shu jumladan davlat sirini yoki qonun bilan qo‘riqlanadigan boshqa sirni o‘z ichiga olgan hujjatlar bilan tanishish;
 nazorat natijalarini qayd etish uchun texnik vositalardan, shu jumladan audio-, foto- va video qayd etish vositalaridan foydalanish;
 elektron ma’lumotlar bazalariga oid texnik hujjatlar bilan tanishish;
 nazorat natijalari bo‘yicha dalolatnomalar, ma’lumotnomalar va xulosalarni rasmiylashtirish, shuningdek ma’muriy huquqbuzarliklar to‘g‘risida bayonnomalar tuzish.
 Nazorat obyektlarining rahbarlari Hisob palatasining mansabdor shaxslariga ishlash uchun zarur sharoitlar yaratishi shart.
 Hisob palatasining mansabdor shaxslari nazorat obyektlarining xo‘jalik faoliyatiga aralashishga, shuningdek olingan axborotni Hisob palatasi raisi tomonidan tegishli qaror qabul qilinguniga qadar oshkor etishga haqli emas.
 Hisob palatasining mansabdor shaxslari nazoratni o‘tkazish chog‘ida o‘ziga ma’lum bo‘lib qolgan davlat sirlarini yoki qonun bilan qo‘riqlanadigan boshqa sirni saqlashi, nazoratni xolisona o‘tkazishi hamda uning natijalarini haqqoniy aks ettirishi shart.
 Hisob palatasining mansabdor shaxslari lavozim majburiyatlarini bajarish chog‘ida manfaatlar to‘qnashuviga olib keladigan yoki olib kelishi mumkin bo‘lgan shaxsiy manfaatdorlik yuzaga kelganligi to‘g‘risida Hisob palatasi raisiga ma’lum qilishi, shuningdek bunday to‘qnashuvning oldini olish yoki uni bartaraf etish choralarini ko‘rishi shart.
 Hisob palatasining mansabdor shaxslari o‘zi o‘tkazgan nazorat natijalarining xolisligi va haqqoniyligi uchun qonunga muvofiq javobgar bo‘ladi.
 Hisob palatasining mansabdor shaxslari:
 davlat va xo‘jalik boshqaruvi organlarida, mahalliy davlat hokimiyati organlarida hamda o‘zga tashkilotlarda boshqa lavozimlarni egallashga;
 tadbirkorlik faoliyati bilan shug‘ullanishga;
 o‘z vakolatlarini amalga oshirish davrida siyosiy partiyaga a’zo bo‘lishga haqli emas.
 Hisob palatasining mansabdor shaxslari o‘z vakolatlari davrida siyosiy partiyaga a’zolikni, bunday a’zolik mavjud bo‘lgan taqdirda, to‘xtatishi shart.
 Hisob palatasi o‘z zimmasiga yuklatilgan vazifalarni bajarish maqsadida davlat organlari va boshqa tashkilotlar bilan hamkorlik qiladi hamda axborot, shu jumladan elektron shakldagi axborot almashishni amalga oshiradi. 
 Hisob palatasi va O‘zbekiston Respublikasi Moliya vazirligi hamkorlik to‘g‘risidagi kelishuvda belgilangan tartibda budjet va smeta-shtat intizomining, shuningdek davlat xaridlari sohasidagi qonunchilik hujjatlari talablarining aniqlangan buzilishlari haqidagi ma’lumotlar yuzasidan axborot almashishni amalga oshiradi.
 Davlat organlari va boshqa tashkilotlar Hisob palatasining zimmasiga yuklatilgan vazifalarning bajarilishida unga o‘z vakolatlari doirasida yordam ko‘rsatishi shart.
 Hisob palatasining qonuniy talablari, shu jumladan qonunchilikka rioya etish, hujjatlarni, nazorat materiallarini va boshqa ma’lumotlarni taqdim etish, mutaxassislar ajratish, qonunchilikni buzganlik faktlari bo‘yicha hozir bo‘lish va tushuntirishlar berish to‘g‘risidagi talablari barcha davlat organlari hamda boshqa tashkilotlar, mansabdor shaxslar va fuqarolar tomonidan bajarilishi majburiydir.
 Ushbu moddaning birinchi qismida nazarda tutilgan hujjatlar, materiallar va boshqa ma’lumotlar tekin taqdim etiladi.
 Hisob palatasining o‘ziga berilgan vakolatlar doirasida qabul qilingan qarorlari davlat organlari hamda mulkchilik shaklidan va bo‘ysunuvidan qat’i nazar boshqa tashkilotlar, shuningdek ularning mansabdor shaxslari tomonidan bajarilishi majburiydir.
 Hisob palatasi Davlat budjeti to‘g‘risidagi qonun loyihasining, Qoraqalpog‘iston Respublikasi budjeti, viloyatlar va Toshkent shahar mahalliy budjetlari loyihalarining ekspertizasini hamda o‘rta muddatli davr uchun fiskal strategiya tahlilini o‘tkazish sohasida:
 Davlat budjeti va davlat maqsadli jamg‘armalari budjetlari loyihasining, shuningdek Qoraqalpog‘iston Respublikasi budjeti, viloyatlar va Toshkent shahar mahalliy budjetlari loyihalarining shakllantirilishini ularning ko‘rsatkichlari asosliligini aniqlash, ularning daromadlarini prognoz qilish hamda xarajatlarini rejalashtirish, qarz siyosati va budjetlararo munosabatlarning sifatiga baho berish maqsadida o‘rganishni va tahlil qilishni amalga oshiradi;
 Davlat budjeti to‘g‘risidagi qonun loyihasi, Davlat budjeti to‘g‘risidagi qonunga o‘zgartish va qo‘shimchalar kiritishni nazarda tutuvchi qonun loyihasi va o‘rta muddatli davr uchun fiskal strategiya, shuningdek Qoraqalpog‘iston Respublikasi budjetining, viloyatlar va Toshkent shahar mahalliy budjetlarining loyihalari bo‘yicha xulosa beradi.
 Hisob palatasi qabul qilinayotgan davlat dasturlarining va hududiy dasturlarning moliyalashtirish manbalari bilan ta’minlanganligi auditini amalga oshirish sohasida:
 qabul qilinayotgan davlat dasturlari va hududiy dasturlar moliyalashtirish manbalari bilan ta’minlanganligining auditini o‘tkazadi;
 davlat dasturlari va hududiy dasturlar doirasida amalga oshirilayotgan loyihalarni moliyalashtirish uchun mablag‘lar o‘z vaqtida ajratilishi ustidan nazoratni amalga oshiradi;
 davlat dasturlari va hududiy dasturlar amalga oshirilishining to‘liqligi hamda samaradorligi ustidan nazoratni amalga oshiradi.
 Hisob palatasi davlat xaridlari to‘g‘risidagi qonunchilik talablarining to‘g‘ri qo‘llanilishi ustidan davlat nazoratini amalga oshirish sohasida:
 davlat xaridlari to‘g‘risidagi qonunchilikka rioya etilishi ustidan monitoring va nazoratni amalga oshiradi;
 davlat buyurtmachilari tomonidan amalga oshirilayotgan davlat xaridlarining samaradorligi va qonuniyligining auditini o‘tkazadi;
 davlat xaridlarini amalga oshirish mexanizmlari, tartib-taomillari hamda usullarining samaradorligi va shaffofligini oshirishga qaratilgan takliflarni tayyorlaydi.
 Hisob palatasi budjet jarayonining ochiqligini ta’minlash tartibiga rioya etilishi ustidan nazoratni amalga oshirish sohasida:
 birinchi darajali budjet mablag‘larini taqsimlovchilar, ikkinchi darajali budjet mablag‘larini taqsimlovchilar, hududiy budjet mablag‘larini taqsimlovchilar, davlat maqsadli jamg‘armalari, O‘zbekiston Respublikasi Tiklanish va taraqqiyot jamg‘armasi, O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Davlat soliq qo‘mitasi, Davlat bojxona qo‘mitasi, davlat moliyaviy nazorat organlari, Qoraqalpog‘iston Respublikasi Vazirlar Kengashi, viloyatlar va Toshkent shahar, tumanlar va shaharlar hokimliklari tomonidan o‘z rasmiy veb-saytlariga budjet jarayonining ochiqligini ta’minlaydigan axborotning joylashtirilishi ustidan nazoratni amalga oshiradi;
 qonunchilik hujjatlarida belgilangan budjet jarayonining ochiqligini ta’minlaydigan axborotni joylashtirish muddatlariga rioya etilishi ustidan nazoratni amalga oshiradi.
 Hisob palatasi budjet tizimi budjetlariga va belgilangan tartibda tashkil etilgan boshqa jamg‘armalarga mablag‘lar tushumlarining to‘liqligini, shuningdek yashirin iqtisodiyotni qisqartirishga qaratilgan choralarning amalga oshirilishini o‘rganish hamda nazorat qilish sohasida:
 soliq va bojxona to‘lovlari yig‘ilishi darajasining soliq turlari hamda hududlar kesimidagi tizimli tahlilini o‘tkazadi, uning tarmoqlar va hududlar kesimlarida pasayishiga ta’sir ko‘rsatgan sabab-oqibat omillarini aniqlaydi;
 Davlat budjetining, davlat maqsadli jamg‘armalari va belgilangan tartibda tashkil etilgan boshqa jamg‘armalar budjetlarining shakllantirilishini nazorat qiladi hamda uning monitoringini yuritadi;
 soliq solish obyektlari va soliq solinadigan baza qamrab olinishining to‘liqligi, manzilli yo‘nalishlar hamda nazorat dasturlarining shakllantirilishi ustidan nazoratni amalga oshiradi, shu jumladan soliq va boshqa davlat organlarining ma’lumotlar bazasini tahlil etish hamda monitoring qilish asosida nazoratni amalga oshiradi;
 davlat mol-mulkini davlat tasarrufidan chiqarish, xususiylashtirish hamda ijaraga berishdan olinadigan mablag‘larning budjet tizimi budjetlariga tushumlari bilan bog‘liq masalalar yuzasidan tahlil o‘tkazadi va nazoratni amalga oshiradi;
 mulkida davlat ulushi bo‘lgan korxonalarning moliya-xo‘jalik faoliyatini dividendlarning to‘g‘ri hisoblanishi va to‘lanishi nuqtai nazaridan nazorat qiladi.
 yashirin iqtisodiyotni qisqartirishga qaratilgan choralarning amalga oshirilishi ustidan monitoring o‘tkazadi va nazorat qiladi.
 Hisob palatasi budjet tizimi budjetlarining va belgilangan tartibda tashkil etilgan boshqa jamg‘armalarning daromadlarini ko‘paytirish zaxiralarini aniqlash hamda safarbar qilish sohasida:
 davlat organlari hamda o‘zga tashkilotlar soliqlar va boshqa majburiy to‘lovlarni hisoblash uchun foydalanadigan ma’lumotlar bazasining ishonchliligini baholaydi;
 iqtisodiyot tarmoqlari korxonalari faoliyatining budjet tizimi budjetlariga qo‘shimcha tushumlar zaxiralarini aniqlashga yo‘naltirilgan tahlilini amalga oshiradi;
 soliq solish tizimini, soliq va bojxona ma’muriyatchiligini tahlil qilish hamda baholash asosida budjet tizimi budjetlari daromadlarini ko‘paytirish zaxiralarini aniqlash hamda ularning safarbar etilishini ta’minlash choralarini ko‘radi;
 daromadlar prognozini sifatli shakllantirish va bajarish, soliq solinadigan bazani kengaytirish, soliqlarning to‘liq yig‘ilishini hamda soliq to‘lovchilar to‘liq hisobga olinishini ta’minlashda moliya va davlat soliq organlarining mas’uliyatini oshirish hamda ularga har tomonlama ko‘maklashish choralarini ko‘radi.
 Hisob palatasi budjet tizimi budjetlarining va belgilangan tartibda tashkil etilgan boshqa jamg‘armalarning amalga oshirilayotgan xarajatlari samaradorligi hamda qonuniyligini auditdan o‘tkazish, bu xarajatlarni barcha darajalarda qisqartirish imkoniyatlarini aniqlash sohasida:
 Davlat budjetining, davlat maqsadli jamg‘armalari va belgilangan tartibda tashkil etilgan boshqa jamg‘armalar budjetlarining xarajatlar qismi ijro etilishi yuzasidan monitoring yuritadi;
 budjet mablag‘laridan, davlat maqsadli jamg‘armalarining va belgilangan tartibda tashkil etilgan boshqa jamg‘armalarning mablag‘laridan maqsadli, oqilona hamda samarali foydalanilishi ustidan nazoratni amalga oshiradi;
 O‘zbekiston Respublikasi Moliya vazirligining budjet ssudalari va kredit liniyalaridan maqsadli foydalanilishi ustidan nazoratni amalga oshiradi; 
 O‘zbekiston Respublikasining xorijdagi diplomatik vakolatxonalari va konsullik muassasalari, shuningdek O‘zbekiston Respublikasining xalqaro tashkilotlar huzuridagi missiyalari va vakolatxonalari tomonidan chet el valyutasidagi mablag‘lardan to‘g‘ri va maqsadli foydalanilishi ustidan nazorat qiladi;
 Davlat budjetining ijro etilishi va budjet tizimi budjetlarining barcha darajalarida davlat mablag‘larining sarflanishi ustidan nazoratni amalga oshiradi hamda davlat xarajatlarini qisqartirish imkoniyatlarini aniqlash choralarini ko‘radi;
 moliya organlari, shu jumladan g‘aznachilik bo‘linmalari tomonidan budjet tizimi budjetlari mablag‘laridan maqsadli va samarali foydalanilishi ustidan nazorat qilishga doir vazifalarning bajarilishi samaradorligini tahlil qiladi;
 O‘zbekiston Respublikasi Vazirlar Mahkamasi va O‘zbekiston Respublikasi Moliya vazirligining bank hisobvaraqlaridagi mablag‘lar shakllantirilishining qonuniyligi, ularning maqsadli va samarali sarflanishi ustidan nazoratni amalga oshiradi;
 Davlat budjetining va davlat maqsadli jamg‘armalari budjetlarining ijrosi to‘g‘risidagi yillik hisobotni tashqi auditdan va baholashdan o‘tkazadi, ular yuzasidan O‘zbekiston Respublikasi Vazirlar Mahkamasiga xulosalar taqdim etadi.
 Hisob palatasi budjet tizimi budjetlari mablag‘lari va davlat tomonidan mablag‘ jalb qilish hisobidan amalga oshirilayotgan investitsiya loyihalarining maqsadga muvofiqligi hamda asosliligini baholash sohasida:
 budjet tizimi budjetlarining mablag‘lari va davlat tomonidan mablag‘ jalb qilish hisobidan amalga oshirilayotgan investitsiya loyihalarining shakllantirilishi yuzasidan monitoring o‘tkazadi hamda nazorat qiladi;
 budjet tizimi budjetlarining mablag‘lari va davlat tomonidan mablag‘ jalb qilish hisobidan amalga oshirilayotgan investitsiya loyihalarining to‘liq hamda samarali bajarilishi ustidan nazorat qiladi.
 Hisob palatasi soliq, bojxona va budjet to‘g‘risidagi qonunchilikni takomillashtirishga, tizimli qoidabuzarliklar sabablarini, shuningdek xalqaro tajribani umumlashtirish hamda o‘rganish orqali budjetni rejalashtirishning zamonaviy usullarini joriy etishga doir takliflar ishlab chiqish sohasida:
 zimmasiga yuklatilgan vazifalarni bajarish jarayonida aniqlanadigan budjet to‘g‘risidagi qonunchilik buzilishining turlarini hisobga oladi va tasniflaydi;
 nazorat tadbirlari natijalarini, shuningdek budjet to‘g‘risidagi qonunchilik buzilishini, bunga olib kelayotgan sabablar va shart-sharoitlarni tahlil qiladi, budjet to‘g‘risidagi qonunchilikni yanada takomillashtirish bo‘yicha takliflar ishlab chiqadi;
 soliq va bojxona to‘g‘risidagi qonunchilik buzilishini, bunga olib kelayotgan sabablar hamda shart-sharoitlarni tahlil qiladi, mazkur qonunchilikni takomillashtirish, soliq va bojxona imtiyozlarini bekor qilish, shuningdek soliq stavkalarini o‘zgartirish bo‘yicha takliflar tayyorlaydi;
 budjet to‘g‘risidagi qonunchilik normalari amalga oshirilishining monitoringini o‘tkazadi va budjet jarayonidagi chetga chiqishlarni aniqlaydi;
 budjet jarayonining va budjet to‘g‘risidagi qonunchilikning xalqaro normalar hamda standartlarga muvofiqligini o‘rganadi;
 yashirin iqtisodiyotning rivojlanishiga olib keladigan omillarni tahlil qiladi, ularni bartaraf etish mexanizmlarini joriy etishga doir takliflarni tayyorlaydi va kiritadi.
 Hisob palatasi O‘zbekiston Respublikasining respublika budjeti hamda Qoraqalpog‘iston Respublikasi budjeti, viloyatlar va Toshkent shahar mahalliy budjetlari o‘rtasidagi nisbatning maqbulligini, mahalliy davlat hokimiyati organlarining daromadlarga oid vakolatlari hamda xarajatlar bo‘yicha majburiyatlari chegaralanishining to‘g‘riligini baholash, ularning o‘zini o‘zi moliyaviy jihatdan yetarlicha ta’minlashiga doir takliflar ishlab chiqish sohasida:
 Qoraqalpog‘iston Respublikasi budjetining, viloyatlar va Toshkent shahar mahalliy budjetlarining shakllantirilishi va ijro etilishini, ularning mutanosibligini tahlil qiladi hamda ular ustidan nazoratni amalga oshiradi;
 yuqori turuvchi va quyi turuvchi budjetlar o‘rtasidagi belgilangan umumdavlat soliqlari ajratmalari normativlarining, budjetlararo ajratiladigan transfertlarning asosliligini o‘rganadi;
 yuqori turuvchi va quyi turuvchi budjetlar o‘rtasidagi xarajatlar bo‘yicha majburiyatlarning chegaralanishi to‘g‘riligini baholaydi;
 mahalliy davlat hokimiyati organlari zimmasiga yuklatilgan vazifalarni hal etishdan kelib chiqqan holda barcha darajadagi budjetlar o‘rtasidagi moliyaviy resurslar nisbatini maqbullashtirish bo‘yicha takliflar tayyorlaydi.
 Hisob palatasi O‘zbekiston Respublikasi Prezidentining qarorlari va topshiriqlari to‘liq hamda o‘z vaqtida bajarilishi ustidan nazoratni tashkil etish va amalga oshirish sohasida:
 O‘zbekiston Respublikasi Prezidenti qarorlari va topshiriqlarining ma’lumotlar bazalarini shakllantiradi;
 O‘zbekiston Respublikasi Prezidenti qarorlari va topshiriqlarining to‘liq hamda o‘z vaqtida bajarilishi ustidan monitoringni va doimiy nazoratni amalga oshiradi hamda ularning natijalari bo‘yicha O‘zbekiston Respublikasi Prezidenti Administratsiyasiga axborot kiritadi.
 Hisob palatasi O‘zbekiston Respublikasining pul-kredit va valyuta siyosatini, O‘zbekiston Respublikasining aktivlari hamda majburiyatlari holatini, oltin-valyuta zaxiralarining boshqarilishini, shuningdek qimmatbaho metallar va qimmatbaho toshlar bilan amalga oshirilayotgan operatsiyalarni tashqi auditdan o‘tkazish sohasida:
 milliy valyutani mustahkamlash, uning xarid qobiliyatini oshirish, pul massasini va pul agregatlarini maqbullashtirish hamda bankdan tashqari pul aylanmasini qisqartirish bo‘yicha chora-tadbirlarni tahlil qiladi va baholaydi; 
 bank tizimining moliyaviy barqarorligini o‘rganadi va tahlil qiladi;
 O‘zbekiston Respublikasi tashqi savdo aylanmasining va to‘lov balansining holatini tahlil qiladi;
 ichki valyuta bozorida valyutaga bo‘lgan talab va taklifni o‘rganadi, milliy valyutaning ayirboshlanishi holati ustidan nazoratni amalga oshiradi;
 davlat tomonidan xorijdan mablag‘ jalb qilish hajmlarini va maqsadga muvofiqligini baholashni, chet el kreditlari hamda grantlari mablag‘laridan samarali va oqilona foydalanilishi, shuningdek O‘zbekiston Respublikasi tomonidan yoki O‘zbekiston Respublikasining davlat kafolati ostida olingan tashqi kreditlarga o‘z vaqtida xizmat ko‘rsatilishi ustidan nazoratni amalga oshiradi;
 oltin-valyuta zaxiralarining qayta tiklanishi va ularga doir operatsiyalar ustidan nazoratni amalga oshiradi, tashqi aktivlarni boshqarish borasida amalga oshirilayotgan chora-tadbirlarni tahlil qiladi, ularni xorijiy banklarga samarali joylashtirish va qayta joylashtirish bo‘yicha takliflar ishlab chiqadi, oltin-valyuta zaxiralari, shu jumladan qimmatbaho metallar va qimmatbaho toshlar bilan o‘tkaziladigan operatsiyalar ustidan nazoratni ta’minlaydi;
 O‘zbekiston Respublikasi Vazirlar Mahkamasi yoki u tomonidan vakolat berilgan organlar taraflarning biri sifatida qatnashayotgan oltin-valyuta zaxiralari bilan bog‘liq operatsiyalarni amalga oshirish bo‘yicha barcha qarorlarni kelishib oladi;
 valyuta, eksport va import operatsiyalari o‘tkazilishining qonuniyligi ustidan nazoratni amalga oshiradi;
 davlat qarzini samarali boshqarish bo‘yicha monitoring o‘tkazadi, ularga o‘z vaqtida xizmat ko‘rsatilishi ustidan nazorat qiladi. 
 Hisob palatasi davlat boshqaruvi organlarida, shuningdek ustav fondida (ustav kapitalida) davlat ishtiroki ulushi 50 foiz va undan ortiq bo‘lgan muassasa va tashkilotlarda korrupsiyaga qarshi kurashish bo‘yicha ichki nazorat tizimini joriy etishga, shuningdek uning samarali faoliyat ko‘rsatishiga doir choralarning amalga oshirilishi ustidan nazorat qilish sohasida:
 korrupsiyaga qarshi kurashish bo‘yicha ichki nazorat tizimini joriy etishga, shuningdek uning samarali faoliyat ko‘rsatishiga doir choralarning amalga oshirilishi ustidan monitoring o‘tkazadi va nazorat qiladi hamda ularning natijalari bo‘yicha O‘zbekiston Respublikasi Prezidenti Administratsiyasiga axborot kiritadi;
 korrupsiyaga qarshi kurashish bo‘yicha ichki nazorat tizimini o‘z vaqtida joriy etishga va uning samarali faoliyat ko‘rsatishiga monelik qilayotgan omillarni aniqlaydi, shuningdek ularni tizimli ravishda tahlil qiladi.
 Hisob palatasi:
 davlat va xo‘jalik boshqaruvi organlaridan, mahalliy davlat hokimiyati organlaridan, boshqa davlat organlaridan hamda o‘zga tashkilotlardan o‘z vakolatlariga kiruvchi masalalar bo‘yicha materiallar, ma’lumotlar va tushuntirishlarni so‘rab oladi;
 o‘z zimmasiga yuklatilgan vazifalarni amalga oshirish uchun real vaqt rejimida davlat organlari va boshqa tashkilotlarning, shu jumladan banklarning ma’lumotlar bazasidan foydalanadi;
 O‘zbekiston Respublikasi Moliya vazirligi va O‘zbekiston Respublikasi Markaziy bankidan davlat mablag‘larining bank hisobvaraqlaridagi hamda yagona g‘azna hisobvarag‘idagi harakati to‘g‘risidagi ma’lumotlarni so‘rab oladi;
 davlat organlarini va ularning vakillarini, nodavlat auditorlik xizmatlarini va ayrim mutaxassislarni nazorat o‘tkazish uchun o‘z vakolatlari doirasida jalb etadi;
 Davlat budjeti daromadlari prognozining to‘g‘riligini baholash, soliq solinadigan bazani kengaytirish, soliqlarning to‘liq yig‘ilishini va soliq solish obyektlarining to‘liq hisobga olinishini ta’minlash bo‘yicha amalga oshiriladigan nazoratga moliya, soliq organlarining hamda boshqa davlat organlarining xodimlarini jalb etadi;
 o‘z zimmasiga yuklatilgan vazifalar va vakolatlar doirasida dastlabki va yakuniy nazoratni amalga oshiradi;
 siyosiy partiyalarga moliyaviy va boshqa mablag‘larning kelib tushishi hamda bu mablag‘lardan maqsadli foydalanilishi ustidan nazoratni amalga oshiradi;
 Davlat budjeti to‘g‘risidagi qonun loyihasi va o‘rta muddatli davr uchun fiskal strategiya, shuningdek Davlat budjeti to‘g‘risidagi qonunga o‘zgartish va qo‘shimchalar kiritishni nazarda tutuvchi qonun loyihasi bo‘yicha O‘zbekiston Respublikasi Vazirlar Mahkamasiga, Qoraqalpog‘iston Respublikasi budjeti, viloyatlar va Toshkent shahar mahalliy budjetlarining loyihalari bo‘yicha tegishincha Qoraqalpog‘iston Respublikasi Vazirlar Kengashiga, viloyatlar va Toshkent shahar hokimliklariga xulosa taqdim etadi;
 O‘zbekiston Respublikasi respublika budjetining va davlat maqsadli jamg‘armalari budjetlarining, shuningdek Qoraqalpog‘iston Respublikasi budjetining, viloyatlar va Toshkent shahar mahalliy budjetlarining ijrosi to‘g‘risidagi yillik hisobotning tashqi auditini va uni baholashni amalga oshiradi;
 O‘zbekiston Respublikasi Vazirlar Mahkamasi va O‘zbekiston Respublikasi Moliya vazirligining bank hisobvaraqlaridagi mablag‘larning qonuniy shakllantirilganligi, maqsadli hamda samarali sarflanganligi ustidan nazoratni amalga oshiradi;
 O‘zbekiston Respublikasi Tiklanish va taraqqiyot jamg‘armasi, shuningdek belgilangan tartibda tashkil qilingan boshqa jamg‘armalar mablag‘larining shakllantirilishi hamda ulardan foydalanilishi ustidan nazoratni amalga oshiradi;
 O‘zbekiston Respublikasi Markaziy bankining, uning tarkibiy bo‘linmalari va muassasalarining moliya-xo‘jalik faoliyati ustidan nazoratni amalga oshiradi;
 nazorat natijalari bo‘yicha ko‘rsatmalar, taqdimnomalar, tahliliy ma’lumotlar va xulosalar kiritadi;
 nazorat o‘tkazish davrida jinoyat alomatlarini ko‘rsatuvchi ma’lumotlar, shu jumladan korrupsiyaga doir huquqbuzarliklar alomatlari aniqlangan taqdirda, tegishli materiallarni huquqni muhofaza qiluvchi organlarga topshiradi; 
 nazorat natijalari bo‘yicha davlat organlarining va boshqa tashkilotlarning faoliyati samaradorligini oshirish yuzasidan takliflar kiritadi;
 O‘zbekiston Respublikasi Prezidenti Administratsiyasiga va O‘zbekiston Respublikasi Vazirlar Mahkamasiga O‘zbekiston Respublikasi Prezidentining qarorlari va topshiriqlari, to‘liq va o‘z vaqtida ijro etilmaganligi, shu jumladan ularning ijro etilishi jarayoni to‘g‘risidagi axborot “ijro.gov.uz” axborot tizimi orqali to‘liq, haqqoniy tarzda va o‘z vaqtida taqdim etilmaganligi, shuningdek korrupsiyaga qarshi kurashish bo‘yicha ichki nazorat tizimining joriy etilishiga hamda samarali faoliyat ko‘rsatishiga doir choralar o‘z vaqtida amalga oshirilmaganligi uchun vazirliklarning, davlat qo‘mitalarining, idoralarning, mahalliy davlat hokimiyati organlarining va boshqa tashkilotlarning rahbarlarini javobgarlikka tortish to‘g‘risida takliflar kiritadi;
 O‘zbekiston Respublikasi Moliya vazirligi va O‘zbekiston Respublikasi Davlat soliq qo‘mitasi bilan hamkorlikni, shu jumladan budjet tashkilotlari, budjetdan mablag‘ oluvchilar, boshqa davlat organlari hamda tashkilotlarni birgalikda nazorat qilishni rejalashtirish va amalga oshirish masalalari bo‘yicha hamkorlikni tashkil etadi;
 Hisob palatasi bilan oldindan kelishib olinishi lozim bo‘lgan barcha masalalar bo‘yicha xulosa beradi;
 budjet va smeta-shtat intizomini buzganlikda, shuningdek Hisob palatasining qonuniy faoliyatiga to‘sqinlik qilganlikda aybdor shaxslarni belgilangan tartibda ma’muriy javobgarlikka tortadi;
 O‘zbekiston Respublikasining iqtisodiy manfaatlarini himoya qilish maqsadida davlat boji to‘lamasdan sudga murojaat qilishga haqli;
 o‘z vakolatiga kiradigan masalalar bo‘yicha normativ-huquqiy hujjatlar qabul qiladi.
 Hisob palatasi o‘z zimmasiga yuklatilgan vazifalar va vakolatlar doirasida dastlabki hamda yakuniy nazorat tarzida taftish, tekshirish (shu jumladan budjet to‘g‘risidagi qonunchilikning avvalgi taftishda yoki tekshirishda aniqlangan buzilishlarini bartaraf etish yuzasidan nazorat tartibida tekshirish) va o‘rganish shaklida nazoratni amalga oshiradi.
 Hisob palatasi o‘z zimmasiga yuklatilgan vazifalarni amalga oshirish maqsadida ko‘rsatmalar va taqdimnomalar qabul qiladi, shuningdek tahliliy ma’lumotlar hamda xulosalar tayyorlaydi.
 Yakuniy nazorat jarayonida nazorat obyektlarining moliya-xo‘jalik faoliyatida va boshqa faoliyatida davlatga zarar keltirayotgan hamda shu sababli kechiktirmasdan barham berish talab etiladigan buzilishlar, shuningdek yakuniy nazorat natijalari bo‘yicha, shu jumladan davlat organlari va o‘zga tashkilotlarning soliqlar hamda boshqa majburiy to‘lovlarni hisoblab chiqarish uchun foydalaniladigan ma’lumotlar bazasining haqqoniyligini tekshirishdagi buzilishlar aniqlanganda Hisob palatasi nazorat obyektlarining yoki yuqori tashkilotning rahbarlariga aniqlangan kamchiliklar va qoidabuzarliklarni bartaraf etish, davlatga yetkazilgan zararning o‘rnini qoplash hamda qonunchilikni buzganlikda aybdor shaxslarni javobgarlikka tortish choralarini ko‘rish uchun ko‘rsatma yuborishga haqli.
 Hisob palatasining ko‘rsatmasi Hisob palatasi raisi tomonidan yoxud O‘zbekiston Respublikasi Hisob palatasi Reglamentida belgilangan hollarda Hisob palatasi raisining birinchi o‘rinbosari yoki o‘rinbosarlari tomonidan qabul qilinadi.
 Hisob palatasining ko‘rsatmasi aniqlangan kamchiliklar va qonunchilikning buzilishlari to‘g‘risidagi hamda ularni bartaraf etish, shuningdek bunday buzilishlarning yuzaga kelishiga imkon beruvchi sabablar va sharoitlarni bartaraf etish yuzasidan choralar ko‘rish haqidagi talablarni o‘z ichiga olishi kerak.
 Hisob palatasining ko‘rsatmasi unda ko‘rsatilgan muddatda yoki, agar muddat ko‘rsatilmagan bo‘lsa, u nazorat obyektiga kiritilgan kundan e’tiboran o‘ttiz kun ichida bajarilishi kerak. Ko‘rsatmani bajarish muddati Hisob palatasi raisining qarori bilan yana shu muddatga, lekin bir martadan oshmagan holda uzaytirilishi mumkin. Ko‘rsatmaning bajarilishi natijalari bo‘yicha ko‘rilgan chora-tadbirlar to‘g‘risida Hisob palatasi nazorat obyekti rahbari yoki uning yuqori turuvchi tashkiloti tomonidan yozma shaklda xabardor qilinadi.
 Yakuniy nazorat jarayonida Davlat budjeti daromadlarining tasdiqlangan prognozi bajarilmaganligi va budjetga to‘lovlar bo‘yicha soliq qarzdorligi kamaymaganligi aniqlangan taqdirda Hisob palatasi O‘zbekiston Respublikasi Moliya vazirligiga, Davlat soliq qo‘mitasiga hamda Davlat bojxona qo‘mitasiga, shuningdek mahalliy davlat hokimiyati organlariga hududiy moliya organlarining, davlat soliq va bojxona xizmati organlarining rahbarlariga nisbatan intizomiy jazo choralarini qo‘llash to‘g‘risida taqdimnomalar kiritishga haqli.
 O‘zbekiston Respublikasi Prezidentining qarorlari va topshiriqlari o‘z vaqtida hamda sifatli ijro etilmaganligi, O‘zbekiston Respublikasi Prezidentining qarorlari va topshiriqlarini, ijrosi to‘g‘risidagi axborot “ijro.gov.uz” axborot tizimi orqali to‘liq, haqqoniy tarzda va o‘z vaqtida taqdim etilmaganligi uchun, shuningdek keyingi nazorat jarayonida korrupsiyaga qarshi kurashish bo‘yicha ichki nazorat tizimining joriy etilishiga va samarali faoliyat ko‘rsatishiga doir choralar o‘z vaqtida amalga oshirilmaganligi aniqlangan taqdirda Hisob palatasi vazirliklar, davlat qo‘mitalari, idoralar, mahalliy davlat hokimiyati organlari va boshqa tashkilotlarga ularning xodimlariga nisbatan intizomiy jazo choralarini qo‘llash to‘g‘risida taqdimnomalar kiritishga haqli.
 Hisob palatasining taqdimnomasi Hisob palatasi raisi yoxud O‘zbekiston Respublikasi Hisob palatasining Reglamentida belgilangan hollarda Hisob palatasi raisining birinchi o‘rinbosari yoki o‘rinbosarlari tomonidan qabul qilinadi.
 Hisob palatasining taqdimnomasi aniqlangan kamchiliklar haqidagi axborotni va intizomiy jazo choralarini qo‘llash masalasini ko‘rib chiqish, shuningdek bunday kamchiliklarning yuzaga kelishiga imkon beruvchi sabablar va sharoitlarni bartaraf etish to‘g‘risidagi talabni o‘z ichiga olishi kerak.
 Hisob palatasining taqdimnomasi kiritilgan kundan e’tiboran bir oydan kechiktirmay bajarilishi kerak.
 Taqdimnomaning bajarilishi natijalari bo‘yicha ko‘rilgan chora-tadbirlar haqida Hisob palatasi yozma shaklda xabardor qilinadi.
 Hisob palatasi tomonidan O‘zbekiston Respublikasi Prezidentining topshiriqlari va O‘zbekiston Respublikasi Oliy Majlisi palatalarining so‘rovlari bo‘yicha o‘tkazilgan nazorat natijalari yuzasidan, shuningdek nazorat obyektining muayyan sohasini va faoliyatini o‘rganish natijalari yuzasidan tahliliy ma’lumot tayyorlanadi.
 Tahliliy ma’lumot Hisob palatasi raisi yoxud O‘zbekiston Respublikasi Hisob palatasining Reglamentida belgilangan hollarda Hisob palatasi raisining birinchi o‘rinbosari yoki o‘rinbosarlari tomonidan imzolanadi.
 Tahliliy ma’lumotda o‘tkazilgan o‘rganish yoki tahlil to‘g‘risidagi umumlashtirilgan ma’lumotlar, aniqlangan muammolar, mavjud to‘siqlar va kamchiliklarning qisqacha tavsifi, shuningdek ularni bartaraf etish bo‘yicha takliflar ko‘rsatilishi kerak.
 Davlat budjeti to‘g‘risidagi qonun loyihasini ekspertizadan o‘tkazish va o‘rta muddatli davr uchun fiskal strategiyani tahlil qilish, shuningdek Qoraqalpog‘iston Respublikasi budjetining, viloyatlar va Toshkent shahar mahalliy budjetlarining loyihalarini ekspertizadan o‘tkazish natijalari, O‘zbekiston Respublikasi respublika budjetining va davlat maqsadli jamg‘armalari budjetlarining, Qoraqalpog‘iston Respublikasi budjetining, viloyatlar va Toshkent shahar mahalliy budjetlarining ijrosi to‘g‘risidagi yillik hisobotning tashqi auditi hamda uni baholash natijalari, Davlat budjeti to‘g‘risidagi qonunga o‘zgartish va qo‘shimchalar kiritish haqidagi qonun loyihasini ko‘rib chiqish natijalari, siyosiy partiyalarga moliyaviy va boshqa mablag‘larning kelib tushishi hamda bu mablag‘lardan maqsadli foydalanilishi ustidan nazorat natijalari yuzasidan, shuningdek qonunchilikda nazarda tutilgan boshqa hollarda Hisob palatasi tomonidan xulosa tayyorlanadi.
 Xulosa Hisob palatasi raisi yoxud O‘zbekiston Respublikasi Hisob palatasining Reglamentida belgilangan hollarda Hisob palatasi raisining birinchi o‘rinbosari yoki o‘rinbosarlari tomonidan imzolanadi.
 Hisob palatasining ko‘rsatmalari va taqdimnomalarini bajarishdan bo‘yin tovlash yoki o‘z vaqtida bajarmaslikda, ma’lumotlar bazasidan hamda axborotdan foydalanish imkoniyatini bermaslikda, bila turib noto‘g‘ri axborotni taqdim etganlikda namoyon bo‘ladigan tarzda Hisob palatasining qonuniy faoliyatiga to‘sqinlik qilganlik, shuningdek Hisob palatasining faoliyatiga aralashganlik va uning mansabdor shaxslari zimmasiga yuklatilgan vazifalarning hamda funksiyalarning qonuniy ravishda ijro etilishiga to‘sqinlik qilish maqsadida biror-bir shaklda ta’sir ko‘rsatganlik qonunda belgilangan javobgarlikka sabab bo‘ladi.
 Hisob palatasining faoliyati masalalari, Hisob palatasi mansabdor shaxslari o‘rtasida majburiyatlarning ichki taqsimlanishi, ishlarni yuritish tartibi Hisob palatasi raisi tomonidan tasdiqlanadigan O‘zbekiston Respublikasi Hisob palatasining Reglamentida belgilanadi.
 Hisob palatasi o‘z faoliyatini Hisob palatasi vakolatlariga kiruvchi masalalar ustidan ta’sirchan tizimli nazoratni ta’minlash zaruriyatidan kelib chiqqan holda shakllantiriladigan nazorat ishlarining yillik dasturi asosida tashkil etadi. Nazorat ishlarining yillik dasturi Hisob palatasi raisi tomonidan tasdiqlanadi.
 O‘zbekiston Respublikasi Prezidentining qarorlari va topshiriqlari hamda O‘zbekiston Respublikasi Oliy Majlisi palatalarining so‘rovlari asosida o‘tkaziladigan nazorat tadbirlari Hisob palatasi nazorat ishlarining yillik dasturiga kiritilishi shart.
 Hisob palatasi nazorat ishlarining yillik dasturi ijrosini tashkil etish Hisob palatasining farmoyishi asosida amalga oshiriladi, bunda Hisob palatasining mansabdor shaxslari orasidan har bir nazorat tadbirini tashkil etish uchun mas’ullar tayinlanadi.
 Hisob palatasining standartlari Hisob palatasi faoliyatini tashkil etish standartlaridan, shuningdek Hisob palatasi tomonidan amalga oshiriladigan tashqi audit va moliyaviy nazorat standartlaridan iboratdir.
 Hisob palatasi faoliyatini tashkil etish standartlari, shuningdek Hisob palatasi tomonidan amalga oshiriladigan tashqi audit va moliyaviy nazorat standartlari Hisob palatasi tomonidan ishlab chiqiladi hamda tasdiqlanadi.
 Hisob palatasi faoliyatini tashkil etish standartlari Hisob palatasida uslubiy ta’minlashni, ishlarni rejalashtirishni, hisobotlar tayyorlashni, boshqa davlat organlari va o‘zga tashkilotlar bilan hamkorlik qilishni hamda Hisob palatasining boshqa ichki faoliyat turlarini tashkil etish va amalga oshirish xususiyatlari, qoidalari hamda tartib-taomillarini belgilaydi.
 Hisob palatasi tomonidan amalga oshiriladigan tashqi audit va moliyaviy nazorat standartlari nazorat faoliyatining umumiy talablari, xususiyatlari, qoidalari hamda tartib-taomillarini belgilaydi. 
 Hisob palatasining mansabdor shaxslari davlat himoyasida bo‘ladi.
 Hisob palatasining mansabdor shaxslari o‘z majburiyatlarini bajarish chog‘ida faqat bevosita yoki to‘g‘ridan to‘g‘ri rahbarga bo‘ysunadi.
 Bevosita qonun bilan vakolat berilgan shaxslardan tashqari hech kim Hisob palatasi mansabdor shaxslarining qonuniy faoliyatiga aralashish, shuningdek Hisob palatasining mansabdor shaxslarini Hisob palatasi zimmasiga qonun bilan yuklatilmagan vazifalarni bajarishga majburlash huquqiga ega emas.
 Hisob palatasining mansabdor shaxslariga nisbatan jinoyat ishi O‘zbekiston Respublikasining Bosh prokurori tomonidan qo‘zg‘atilishi mumkin.
 Hisob palatasining mansabdor shaxslarini ma’muriy javobgarlikka tortish masalasi Hisob palatasining raisi tomonidan hal etiladi.
 Hisob palatasining raisi maqomi, mehnatga haq to‘lash, tibbiy xizmat va transport ta’minoti sharoitlari bo‘yicha O‘zbekiston Respublikasi Prezidenti maslahatchisiga, Hisob palatasi raisining birinchi o‘rinbosari — O‘zbekiston Respublikasi Prezidenti maslahatchisining birinchi o‘rinbosariga, Hisob palatasi raisining o‘rinbosari — O‘zbekiston Respublikasi Prezidenti maslahatchisining o‘rinbosariga, Hisob palatasining mas’ul xodimlari — O‘zbekiston Respublikasi Prezidenti Administratsiyasining tegishli xodimlariga tenglashtiriladi.
 Hisob palatasining mansabdor shaxslariga lavozim maoshiga nisbatan alohida mehnat sharoitlari va uzoq muddatli uzluksiz ish staji uchun qonunchilikda belgilangan tartibda hamda miqdorlarda koeffitsiyentlar qo‘llanilgan holda har oylik ustamalar to‘lanadi.
 Hisob palatasining mansabdor shaxslari uchun avvalgi ish joyida berilgan uzoq muddatli xizmatlari, harbiy va maxsus unvonlar (martaba darajalari, malaka darajalari, diplomatik darajalar va boshqalar) uchun ustama va qo‘shimcha to‘lovlar saqlanib qoladi.
 Hisob palatasining mansabdor shaxslari avvalgi ish joyi bo‘yicha xodimlar uchun belgilangan barcha imtiyozlardan, moddiy va ijtimoiy himoya choralaridan O‘zbekiston Respublikasi Prezidenti Administratsiyasida amalda bo‘lgan mehnat sharoitlarini hisobga olgan hamda lavozim maoshi va boshqa to‘lovlar miqdori saqlangan holda foydalanadi.
 Hisob palatasida ishlangan davr harbiy va maxsus unvonlarni berish uchun zarur bo‘lgan ish stajiga qo‘shiladi.
 Hisob palatasida ishlash davrida harbiy va maxsus unvonlarni berish avvalgi ish joyi bo‘yicha nazarda tutilgan tartibda tegishli harbiy va maxsus unvonlarni berish uchun zarur bo‘lgan muddatlar o‘tgandan so‘ng amalga oshiriladi.
 Mehnat faoliyatida yuqori natijalarga erishganligi, majburiyatlarini namunali bajarganligi, shuningdek boshqa alohida xizmatlari uchun Hisob palatasining mansabdor shaxslari O‘zbekiston Respublikasi davlat mukofotlariga taqdim etilishi mumkin.
 Hisob palatasining mansabdor shaxslariga uy-joy ijarasi uchun pullik kompensatsiya to‘lanadi.
 Hisob palatasining mansabdor shaxslariga imtiyozli uzoq muddatli ipoteka kreditlaridan foydalangan holda uy-joy olish huquqi beriladi.
 Hisob palatasining mansabdor shaxslariga ularning mehnat faoliyati tugaganidan so‘ng, ular Hisob palatasiga qabul qilinguniga qadar egallagan avvalgi ishi (lavozimi), u mavjud bo‘lmagan taqdirda esa, unga teng bo‘lgan boshqa ish (lavozim) ularning davlat organlaridagi va boshqa tashkilotlardagi mutaxassisligi hisobga olingan holda beriladi, bundan mansabdor shaxsning malakasi yetishmasligi yoki sog‘ligi holati tufayli bajariladigan ishga noloyiqligi yoxud mansabdor shaxsning o‘z mehnat majburiyatlarini buzganligi uchun mehnat faoliyati tugatilgan hollar mustasno.
 Hisob palatasi faoliyatining moliyaviy va moddiy-texnika ta’minoti O‘zbekiston Respublikasi Prezidenti Administratsiyasining Moliya-xo‘jalik departamenti tomonidan amalga oshiriladi.
 Hisob palatasining chet davlatlarning tashqi audit va moliyaviy nazorat organlari, xalqaro tashkilotlar hamda ularning vakolatxonalari bilan hamkorligi O‘zbekiston Respublikasining qonunchiligi va xalqaro shartnomalariga muvofiq amalga oshiriladi.
 O‘zbekiston Respublikasining Hisob palatasi to‘g‘risidagi qonunchilikni buzganlikda aybdor shaxslar belgilangan tartibda javobgar bo‘ladi.
 O‘zbekiston Respublikasi Hisob palatasi, O‘zbekiston Respublikasi Adliya vazirligi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi o‘rtasida tushuntirilishini ta’minlasin.
 O‘zbekiston Respublikasi Vazirlar Mahkamasi:
 hukumat qarorlarini ushbu Qonunga muvofiqlashtirsin;
 davlat boshqaruvi organlari ushbu Qonunga zid bo‘lgan o‘z normativ-huquqiy hujjatlarini qayta ko‘rib chiqishlari va bekor qilishlarini ta’minlasin.
 Ushbu Qonun 2020-yil 1-yanvardan e’tiboran kuchga kiradi.